Odisha's Cuttack set for transformation ଐତିହାସିକ କଟକ ସହରର ନବକଳେବର ପାଇଁ ରାଜ୍ୟ ସରକାରଙ୍କ ମାଷ୍ଟର ପ୍ଲାନ ପ୍ରସ୍ତୁତ- News18 Odia\nନିଜେ ମହାନଦୀ ପଠାକୁ ଆସି ଏସସିବି ମେଡିକାଲ, କଟକ ସହର ଓ ମହାନଦୀ ପଠାରେ ହେବାକୁ ଥିବା ଉନ୍ନୟନମୁଳକ କାର୍ଯ୍ୟର ମାଷ୍ଟର ପ୍ଲାନ ସମୀକ୍ଷା କରିଛନ୍ତି ମୁଖ୍ୟ ମନ୍ତ୍ରୀ । ଯୋଜନା ପ୍ରସ୍ତୁତି ବେଳେ ଲୋକଙ୍କ ମତାମତକୁ ଗୁରୁତ୍ବ ଦିଆଯିବ ଓ ସମଗ୍ର ଯୋଜନାରେ ଅଭିଜ୍ଞ ଟାଉନ୍ ପ୍ଲାନରମାନଙ୍କୁ ନିଯୁକ୍ତ କରାଯିବ ବୋଲି ସେ କହିଛନ୍ତି ।\nକଟକରେ ମହାନଦୀ ପଠାରେ ଭି.କେ. ପାଣ୍ଡିଆନ୍ଙ୍କ ସହ ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକ\nକଟକଃ ପ୍ରଥମେ ଶ୍ରୀକ୍ଷେତ୍ର ପୁରୀରେ ଶ୍ରୀମନ୍ଦିର ଓ ପୁରୀ ସହର, ତା'ପରେ ଲିଙ୍ଗରାଜ ମନ୍ଦିର ଓ କୋଣାର୍କ, ଆଉ ଏବେ କଟକର ପାଳି । ଐତିହାସିକ କଟକ ସହରର କାୟାକଳ୍ପରେ ଏକ ବିରାଟ ପରିବର୍ତ୍ତନ ପାଇଁ ଏକ ମାଷ୍ଟର ପ୍ଲାନ ପ୍ରସ୍ତୁତ କରିଛନ୍ତି ରାଜ୍ୟ ସରକାର । ଓଡ଼ିଶାର ଏହି ପ୍ରମୁଖ ସହରର ନବକଳେବର ଯୋଜନା ନେଇ ଏକ ବଡ ଘୋଷଣା ବି କରିଛନ୍ତି ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକ ।\nକଟକର ହାଡିଆପଠା ଓ ସି-ସୋର୍ ପଠାରେ ନୂଆ କରି ସୃଷ୍ଟି ହୋଇଥିବା ୪୨୧ ଏକର ସ୍ଥାନରେ ପର୍ଯ୍ୟଟନ, କ୍ରୀଡା ଓ ଶିକ୍ଷା ଭଳି ଅନେକ ପ୍ରକଳ୍ପ ସ୍ଥାନ ପାଇବାକୁ ଯାଉଛି । ସହରର ଟ୍ରାଫିକ୍ ସମସ୍ୟାକୁ ଦୂର କରିବା ପାଇଁ ରିଙ୍ଗ୍ ରୋଡ଼କୁ ୬ ଲେନ୍ କରାଯିବ । ଏହା ସହ କ୍ରୀଡ଼ା ଓ ସାଂସ୍କୃତିକ କେନ୍ଦ୍ର ମଧ୍ୟ ନିର୍ମାଣ ହେବ ସହରରେ ।\nଗୁରୁବାର ଜାନୁଆରୀ ୨୩ ଦିନ ମହାନଦୀ ପଠାକୁ ଆସି ଏସସିବି ମେଡିକାଲ, କଟକ ସହର ଓ ମହାନଦୀ ପଠାରେ ହେବାକୁ ଥିବା ଉନ୍ନୟନମୁଳକ କାର୍ଯ୍ୟର ସମୀକ୍ଷା କରିଥିଲେ ମୁଖ୍ୟ ମନ୍ତ୍ରୀ । ଯୋଜନା ପ୍ରସ୍ତୁତି ବେଳେ ଲୋକଙ୍କ ମତାମତକୁ ଗୁରୁତ୍ବ ଦିଆଯିବ ଓ ସମଗ୍ର ଯୋଜନାରେ ଅଭିଜ୍ଞ ଟାଉନ୍ ପ୍ଲାନରମାନଙ୍କୁ ନିଯୁକ୍ତ କରାଯିବ ବୋଲି ସେ କହିଛନ୍ତି । ଏ ଯୋଜନାରେ ସହରର ଐତିହ୍ୟକୁ ପ୍ରଦର୍ଶିତ କରିବାର ବ୍ୟବସ୍ଥା କରାଯିବା ସହ ସହରରେ ଏକ ସବୁଜ ବଳୟ ମଧ୍ୟ ସୃଷ୍ଟି କରାଯିବ ।\n"ଏହି ୪୨୧ ଏକର ବିଶିଷ୍ଟ ଏକ ସ୍ଥାନର ପ୍ରତିଟି ଇଞ୍ଚକୁ କଟକ ବାସିନ୍ଦାଙ୍କ ପାଇଁ କ୍ରୀଡା, ବ୘ଷୟିକ ଶିକ୍ଷା, ପର୍ଯ୍ୟଟନ ଓ ପରିବେଶ ଅନୁକୁଳ କାର୍ଯ୍ୟରେ ବ୍ୟବହାର କରାଯିବ । ଏହା ବ୍ୟତୀତ ଏଠାରେ ସର୍ବସାଧାରଣ ସ୍ଥାନ, ପାର୍କ ଏବଂ ଅତ୍ୟାଧୁନିକ ପାର୍କିଂ ସହ ସବୁଜ ବଳୟ ସୃଷ୍ଟି କରାଯିବ," କହିଛନ୍ତି ନବୀନ ପଟ୍ଟନାୟକ । ତାଙ୍କ ସହିତ ଅନ୍ୟମାନଙ୍କ ମଧ୍ୟରେ ଉପସ୍ଥିତ ଥିଲେ ରାଜ୍ୟର 5T ସଚ଼ିବ ଭି.କେ. ପାଣ୍ଡିଆନ ।\nମହାନଦୀ ପଠାରେ ଚ଼ାଲୁଛନ୍ତି ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକ ।\nଏସସିବି ମେଡିକାଲ କଲେଜ ଓ ହସ୍ପିଟାଲକୁ ଏମ୍ସ-ପ୍ଲସ୍ କରିବା ପାଇଁ ରାଜ୍ୟ ସରକାରଙ୍କ ପ୍ରୟାସ ଆରମ୍ଭ ହୋଇ ସାରିଥିବାରୁ ଏଥି ପାଇଁ ଆସନ୍ତା ଫ୍ରେବୃଆରି ମାସ ସୁଦ୍ଧା ଜମି ଅଧିଗ୍ରହଣ କାର୍ଯ୍ୟ ଶେଷ ହେବ ବୋଲି କହିଛନ୍ତି ଅଧିକାରୀମାନେ । ଏହି ଅଧିଗ୍ରହଣରୁ ପ୍ରାୟ ୨୫ ଏକର ସ୍ଥାନ ରାଜ୍ୟ ସରକାରଙ୍କ ହାତକୁ ଆସିବ । ମାର୍ଚ୍ଚ ମାସରେ ଏସସିବିର ନବର୍ନିମାଣ କାର୍ଯ୍ୟ ଆରମ୍ଭ ହେବ ।\nଏସସିବିର ନିକଟବର୍ତ୍ତୀ ଅଞ୍ଚଳରେ ଥିବା ଦୁଇଟି ଖେଳ ପଡିଆକୁ ମହାନଦୀ ପଠାକୁ ସ୍ଥାନାନ୍ତରିତ କରାଯାଇ ସେଠାରେ ଦୁଇଟି ସ୍ପୋର୍ଟ୍ସ କମ୍ପ୍ଲେକ୍ସ ନିର୍ମାଣ କରାଯିବ । ଏହା ବ୍ୟତିତ ରାଜ୍ୟ କ୍ରିଡା ବିଭାଗ ପକ୍ଷରୁ ମଧ୍ୟ ମହାନଦୀ ପଠାରେ ଆଉ ଏକ ସ୍ପେଟ୍ସ କମ୍ପ୍ଲେକ୍ସ ନିର୍ମାଣ ପାଇଁ ଲକ୍ଷ ରଖାଯାଇଛି ।\n"ମହାନଦୀ ପଠାରେ ପାର୍କ, ସ୍ପୋଟ୍ସ କମ୍ପ୍ଲେକ୍ସ, ମଲ୍, ରେଷ୍ଟୋରାଣ୍ଟ୍ ଓ ଏକ ବଡ଼ ହୋଟେଲ ଇତ୍ୟାଦି କରାଯିବାକୁ ଲକ୍ଷ ରଖା ଯାଇଛି । ଏହା ସହ ଏହି ଅଞ୍ଚଳର କିଛି ସ୍ଥାନକୁ ବାସ ଉପଯୋଗୀ ମଧ୍ୟ କରାଯାଇ ଏକ ନୁଆ ସହର ଗଠନ କରିବାକୁ ଲକ୍ଷ ରଖାଯାଇଛି । ଏଥି ପାଇଁ ପ୍ଲାନ୍ ଡିଜାଇନ୍ କରାଯାଉଛି ଏବଂ ଖୁବ ଶୀଘ୍ର କାର୍ଯ୍ୟ ଆରମ୍ଭ ହେବ" କହିଛନ୍ତି ନଗର ଉନ୍ନୟନ ମନ୍ତ୍ରୀ ପ୍ରତାପ ଜେନା ।\nକଟକ ଜିଲ୍ଲାପାଳ ଭବାନୀ ଶଙ୍କର ଚ଼ୟନୀ କହିଛନ୍ତିଃ "କେତେଗୁଡିଏ ନିୟମ ମାନିବା ପାଇଁ ଏନଜିଟି ବା ଜାତୀୟ ସବୁଜ ପ୍ରାଧିକରଣଙ୍କ ନିର୍ଦ୍ଦେଶ ରହିଛି । ମହାନଦୀ ପଠାରେ ଯାହା ବି ନିର୍ମାଣ କରାଯିବ ତାହା ଏନଜିଟିଙ୍କ ନିର୍ଦ୍ଦେଶନାମା ଓ ପରିବେଶକୁ ଦୃଷ୍ଟିରେ ରଖି କରାଯିବ" ।
